ประกันเน้นขายระบบออนไลน์
เชื่อต้นทุนลดทันที30-40% ทุ่มคนชิงลูกค้าแข่งรายใหญ่
8 ก.พ. 2555

เชื่อต้นทุนลดทันที30-40% ทุ่มคนชิงลูกค้าแข่งรายใหญ่
ธุรกิจประกันสนระบบรับประกันภัยขนส่งทางทะเลทางออนไลน์ ลดต้นทุนการออกกรมธรรม์ได้ 30-40% 
นายกี่เดช อนันต์ศิริประภา ประธานคณะกรรมการประกันภัยทางทะเลและโลจิสติกส์ (มารีน) สมาคมประกันวินาศภัย เปิดเผยว่า การซื้อขายประกันทางออนไลน์จะทำให้ลดต้นทุนในการออกกรมธรรม์ได้ประมาณ 30-40% ซึ่งขณะนี้มี 2-3 บริษัทแล้วที่หันมารับประกันทางทะเลแบบใช้ระบบออนไลน์
ทั้งนี้ เนื่องจากปัจจุบันต้นทุนการออกกรมธรรม์ประกันมารีนสูงขึ้นจากเดิมประมาณ 1,000 บาทต่อฉบับ โดยขยับเป็น 2,000 บาทต่อฉบับ ซึ่งสูงกว่าเบี้ยประกันภัยขั้นต่ำที่ขาย 500 บาทต่อกรมธรรม์ และใช้เวลานานในการออกกรมธรรม์
บริษัทขนาดกลางและเล็กถึงเวลาที่จะต้องเปลี่ยนทัศนคติในการทำธุรกิจใหม่ หันมาใช้ระบบออนไลน์ให้ลูกค้ากรอกข้อมูลแล้วส่งไปยังระบบของคนกลางเชื่อมไปยังบริษัทประกันภัย เมื่ออนุมัติแล้วข้อมูลจะถูกส่งกลับไปยังลูกค้าสามารถพิมพ์กรมธรรม์ได้ทันที ซึ่งผู้บริหารระดับสูงของบริษัทประกันเริ่มให้ความสนใจและเข้ามาศึกษาระบบนี้กันแล้ว
“เพื่อเพิ่มความสามารถด้านการแข่งขันกับบริษัทประกันภัยขนาดใหญ่ที่มีประมาณ 10 บริษัท ครองส่วนแบ่งการตลาดรวมกัน 56% ของเบี้ยรับรวม 1.3 แสนล้านบาท ส่วนกำลังคนที่มีก็นำไปทำการตลาด ขยายฐานลูกค้า” นายกี่เดช กล่าว 
ปัจจุบันมีการขอทำประกันภัยผ่านเอกสาร ต้องกรอกข้อมูล ออกกรมธรรม์ และทำการจัดส่งไปให้ลูกค้า ถ้าผิดพลาดต้องเริ่มกันใหม่
นายพิชิต วิวัฒน์รุจิราพงศ์ กรรมการผู้จัดการ บริษัท เน็ตเบย์ กล่าวว่า ต้นทุนของโลจิสติกส์ประเทศไทยสูงที่สุดในเอเชีย คิดเป็น 19.5% ของผลิตภัณฑ์มวลรวม หรือจีดีพี กว่า 10 ล้านล้านบาท แยกเป็นต้นทุนการขนส่ง 10% การรักษาสินค้า 7% และการบริหารจัดการ 2% ซึ่งการออกกรมธรรม์นำเข้าและส่งออกมีประมาณ 40 ล้านฉบับต่อเดือน ต้นทุนในการขนส่งประมาณ 10% จะเป็นเงิน 1.2 หมื่นล้านบาท
“เร็วๆ นี้กรมศุลกากรจะมีการนำส่งเอกสารการนำเข้าและส่งออกทางออนไลน์ ซึ่งบริษัทเป็นตัวกลางในการรับข้อมูลจากผู้ที่ต้องการนำเข้าและส่งออกจัดส่งให้บริษัทประกันภัย ทำให้ลดต้นทุนด้านกระดาษ ขั้นตอนการทำงาน และลดการทำงานของคน” นายพิชิต กล่าว